text: Sønderjyske: Det er grotesk at vi er så dårlige hjemme
  06 april 2013 kl. 07.05
  Sønderjyske skal vinde i Haderslev, hvis ligaens dårligste hjemmehold skal overleve i Superligaen.
  På udebane har Sønderjyske været helt eminente i denne sæson, men hjemme er det blot blevet til fem point i 12 kampe.
  Seks hold kæmper om overlevelse i den bedste danske liga, og med de ringe resultater hjemme i Haderslev ligger klubben med ni kampe tilbage på den forkerte side af nedrykningsstregen.
  Hos Sønderjyske-træner Lars Søndergaards er opskriften på overlevelse derfor også meget simpel.
  - Vi skal simpelthen til at vinde kampe på hjemmebane, siger han.
  På udebane er Sønderjyske med 19 point i 12 kampe ligaens tredjebedste udehold.
  - Så det er grotesk, at vi er så ringe, som vi er på hjemmebane - Superligaens dårligste. Hjemmebanen skulle gerne være en fordel. Det skulle gerne være det sted, hvor man fik mange point. Det har desværre ikke været sådan for os i år, siger han.
  - Udebaneresultaterne kan vi være meget tilfredse med, men vi skal gøre det til en fordel at spille på hjemmebane og ikke en ulempe, siger han.
  Lørdag skal Søndergaards tropper forsøge at vende den sløje hjemmebanestatistik, når nedrykningskandidaterne fra FC Midtjylland kommer på besøg.
  Begge mandskaber har hårdt behov for tre point.
  - Med det pres, der er på de involverede, venter jeg, at det bliver en helt vanvittig fodboldkamp, siger Søndergaard.
  - Lige som alle andre kampe i ligaen, bliver det en meget tæt affære - en kamp hvor der vil blive gået til stålet, siger han.
  Sønderjyske er andensidst i Superligaen med 24 point, samme pointtal som Brøndby og Silkeborg.
  